ការសម្ភាសន៍របស់អ្នកមីងតិ សួ

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះតិ សួ

***ពត៌មានសង្ខេបរបស់អ្នកមីងតិ សួ***

*សព្វថ្ងៃនេះអ្នកមីងតិ សួ មានអាយុ៥៦ឆ្នាំហើយគាត់ស្រុកកំណើតនៅស្រុកក្រឡាញ់ ខេត្តសៀមរាប។ គាត់មានបងប្អូន៧នាក់ គាត់ជាកូនទី៣ក្នុងគ្រួសារ។ គាត់បានផ្លាស់ប្តូរទីលំនៅពីក្រឡាញ់មកនៅភ្នំក្រោមប្រហែលជា២៦ឆ្នាំហើយ។*

ក៖ បាទជាដំបូងខ្ញុំសូមថ្លែងអំណរគុណដល់អ្នកមីងដែលបានឲ្យខ្ញុំសម្ភាសន៍ពីប្រវិត្តរបស់មីង ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់អ្នកមីងអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាមីងណា បាទហើយចឹងនៅពេលដែលខ្ញុំសម្ភាសន៍មីងចប់ ខ្ញុំនឹងដាក់ការសម្ភាសន៏របស់មីងណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាមីង ចឹងតើមីងយល់ព្រមឲ្យខ្ញុំដាក់  
សម្ភាសន៍របស់មីងចូលទៅក្នុងវេបសាយរបស់សាលាទេមីង?  
ខ៖ ចាស។

ក៖ បាទសម្រាប់ថ្ងៃខែដែលខ្ញុំសម្ភាសន៍មីងនេះគឺនៅថ្ងៃទី១០ ខែមករា ឆ្នាំ២០២១ហើយការសម្ភាសន៍នេះត្រូវបានធ្វើឡើងនៅភូមិភ្នំក្រោម ឃុំចុងឃ្នៀស ស្រុកសៀមរាប ខេត្តសៀមរាបណាមីងណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ   
អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ ចាស?

ក៖ ឈ្មោះរបស់មីងឈ្មោះអ្វីដែរ?

ខ៖ ឈ្មោះរបស់ខ្ញុំ?

ក៖ បាទ។

ខ៖ តិ សួ។

ក៖ តិ?

ខ៖ តិ សួ។

ក៖ តិ សួ?

ខ៖ ចាស។

ក៖ ចុះអ្នកមីងមានឈ្មោះហៅក្រៅទេចឹង?

ខ៖ អត់។

ក៖ មានតែមួយណឹងឯង?

ខ៖ ចាស។

ក៖ ចុះមកដល់ឆ្នាំនេះអ្នកមីងមានអាយុប៉ុន្មានឆ្នាំហើយ?

ខ៖ ខ្ញុំអាយុ៥៦ឆ្នាំ ដល់ឆ្នាំនេះអាយុ៥៦។

ក៖ ហើយអ្នកមីងចាំថ្ងៃខែឆ្នាំកំណើតមីងបានទេ?

ខ៖ អត់ចាំបានទេខ្ញុំចាំតែថ្ងៃ។

ក៖ ថ្ងៃណាដែរមីង?

ខ៖ ថ្ងៃអង្គារ៍។

ក៖ ឆ្នាំជូត ឆ្លូវ ខាល ថោះ មួយណាដែរ?

ខ៖ ចាស ខ្ញុំឆ្នាំរោង។

ក៖ បាទ ចុះឆ្នាំបារាំងចាំទេ?

ខ៖ អត់ អត់ចេះអក្សរនោះ ដែលចេះស្គាល់បារាំងខ្ញុំ សម័យអាពតដែលស្គាល់អី។

ក៖ បាទ ចុះមីងមានស្រុកកំណើតនៅឯណាដែរមីង?

ខ៖ ខ្ញុំនៅក្រឡាញ់។

ក៖ អរ ក្រឡាញ់ សៀមរាបនេះទេ?

ខ៖ ចាស។

ក៖ ចុះអ្នកមីងមកនៅទីនេះប៉ុន្មានឆ្នាំហើយ?

ខ៖ ខ្ញុំនៅយូរឆ្នាំហើយមិនដឹងថានៅពីឆ្នាំណាទេ នៅយូរហើយតាំងពីកូនខ្ញុំ ចុះមើលចៅអាយុឡើង៩ឆ្នាំ ៨ឆ្នាំ ៩ឆ្នាំ ហើយកូនមីមួយមិញបាតជើងក្រហមមីមួយដែលកើតនៅនេះឡើងបានកូនមួយទៅហើយនោះ កើតនៅភ្នំក្រោមនេះ កើតឯណោះ២ កើតឯណោះ២ កើតឯណេះកើត៣កើតឯណេះ១។

ក៖ ចឹងយូរគ្រាន់ហើយ?

ខ៖ នៅយូរហើយ ចៅឡើងអាយុ៨ឆ្នាំ ៩ឆ្នាំ។

ក៖ ចុះមូលហេតុអ្វីបានជាមីងដូរពីនៅក្រឡាញ់មកនៅនេះដែរមីង?

ខ៖ នៅក្រឡាញ់រកអីអត់បានហូបឯណោះវាធ្វើស្រែអត់កើតដល់េពលយើងធ្វើស្រែទៅអត់មានទឹក អត់មានទឹកទៅស្រូវងាប់អស់អត់មានអីហូប ចឹងហើយឯណេះគេមានមុខរបររកចេះតែមករកនិងគេ ចេះតែមកកាប់អុសលក់ កាប់អុសលក់ទៅដើរទូលទៅ គេជួលចូកដីដាក់ឡានក៏ដាក់ទៅ គេឲ្យហាលត្រីជីក៏ហាលទៅចេះតែធ្វើទៅឲ្យតែបាន។

ក៖ ចុះអ្នកមីងមានបងប្អូនប៉ុន្មាននាក់ដែរមីង?

ខ៖ ខ្ញុំបងប្អូន៧នាក់។

ក៖ អរ ហើយប្រុសប៉ុន្មាន ស្រីប៉ុន្មានដែរមីង?

ខ៖ ប្រុស៤ ចង់ភ្លេចហើយ ប្រុស៣ ស្រី៤។

ក៖ ហើយអ្នកមីងជាកូនទីប៉ុន្មានដែរចឹង?

ខ៖ ខ្ញុំទី៣។

ក៖ ចឹងអ្នកមីងអាចជួយរៀបរាប់ប្រាប់ឈ្មោះបងប្អូនទាំងអស់របស់អ្នកមីងបានទេ តាំងពីបងគេរហូតដល់ពៅគេណាអ្នកមីង?

ខ៖ ឈ្មោះអឿយ។

ក៖ បងគេ?

ខ៖ ចាស ផុតពីអឿយមក សួង ផុតពីសួងមកខ្ញុំសួ ផុតពីសួមក ស៊ុន ផុតពីស៊ុនមក ពុន ពុនរួចពុត ពុត ច្រិប អត់។

ក៖ បាទអ្នកមីង ចុះសព្វថ្ងៃណឹងបងប្អូនអ្នកមីងរស់នៅឯណាដែរមីង?

ខ៖ នៅឯស្រុកខ្ញុំនោះឯង នៅឯភូមិខ្ញុំ។

ក៖ អរ ចឹងមានតែអ្នកមីងទេដែលមកនៅចុងឃ្នៀសនេះ?

ខ៖ ចាស។

ក៖ ចឹងអ្នកមីងអាចជួយប្រាប់បានទេថាអ្នកមីងមានអនុស្សាវរីយ៍អ្វីខ្លះដែរជាមួយបងប្អូន កាលពីក្មេងៗ ថាមានការលំបាក ឬក៏កម្សត់ ឬក៏សប្បាយជាមួយគ្នាអីម៉េចដែរកាលពីក្មេងអ្នកមីង?

ខ៖ មិនដែលមានពេលសប្បាយអីទេ មានតែពេលកម្សត់រហូត។

ក៖ បាទ ជួយរៀបរាប់បន្តិចមកថាកម្សត់បែបណាដែរដើម្បីឲ្យក្មេងជំនាន់ក្រោយបានដឹង?

ខ៖ កម្សត់បែបណា នៅពីក្មេងមិញវាកម្សត់តែមែនទែននោះឯង ចុះពេលម្តាយចប់ពីអាពតមកក៏ម្តាយឈឺទៅ ក៏មិនដែលបានទៅណាទៅណីក៏នៅតែរកចិញ្ចឹមម្តាយមើល  
ម្តាយណឹងឯង បើមិនកម្សត់មិនដែលបានដើរលេងសប្បាយអីនិងគេម្តង ដែលយើងមិនកម្សត់ ចាប់បានប្តីមកក៏កម្សត់រហូតមកពីណោះដល់ប៉ុណ្ណេះឯងមកធ្លាក់មកដល់ភ្នំក្រោមយើងនេះ រកអីមិនដែលបានហូបទេឡើងអត់ឡើងមកនៅឯណេះ គេអ្នករកបានគេចេះតែនៅដល់ខ្ញុំអត់ក៏គ្មានអីទៅរកបាននៅតែណេះ ចេះតែដើរទូលអុសទូល កាប់  
អុសទូលអុសទូលអុសលើភ្នំចុះមក ខែវស្សាអញ្ចេះរកមិនបានកាប់បានអារស់ៗមកក៏កាប់ហាលទៅ ដាក់ធ្វើដូចស្នួហាលសំពត់ទៅក៏ដើម្បីទូលលក់ឲ្យគេតាមផ្សារ មករហូតដល់ប៉ុណ្ណេះមកក៏សព្វថ្ងៃក៏មានទូកមានក្តារក៏ចេះទៅកាប់និងគេខែវស្សាខែអី បើកាលសម័យជំនាន់អាពតយើងនោះគេរៀនក៏មិនបានរៀន គេឲ្យកាប់ត្រធាងខែត្រធ្វើជី កាប់ត្រធាងខែត្រធ្វើជីរួចហើយ ហើយគេឲ្យចាប់ចង្កៀងម៉ុង សុងដកសំណាប ដកសំណាបរួចហើយដល់ពេលគេឲ្យទៅកាប់ចម្រឹង ចប់ពីកាប់ចម្រឹងរួចហើយ ចាប់ផ្តើមគេឲ្យក្រោកកិនធ្វើអំពៅ ពួកខ្ញុំកិនស្ករអំពៅរួចហើយទៅក៏ទាល់ទម្រាំតែភ្លឺបាន បានស្ងោរ២ ៣ឆ្នាំងខ្ទះ រួចហើយចាប់ពីពេលខែស្ទូង ចាប់ផ្តើមស្ទូង ស្ទូងហើយ អាអ្នកស្ទូងមួយជួរមុខចេះ អាអ្នកនៅបោះសំណាបមួយជួរក្រោយ ដើម្បីឲ្យយើងនេះកុំឲ្យងើប គេឲ្យយើងស្ទូងកុំឲ្យយើងងើប ដល់ពេលខែច្រូតពេលយើងច្រូតឯមុខ គេកូនក្មេងគេដាក់ខាងក្រោយមួយខ្សែដើម្បីឲ្យរើសបន្តដើម្បីកុំឲ្យសល់ស្រូវ អ្នកណាទៅមុខពេលវាយជួងពេលណាទៅមុនបានបាយហូបមុនដល់េពលអ្នកណាទៅក្រោយអស់ គេអត់ឲ្យស៊ី ពេលយប់ឡើងចេះគេចាត់ក្មេងឲ្យដើម្បីឲ្យជួយបកដំឡូងដាំបាយ ដើម្បីដាំបាយឲ្យប្រជាជនយើងស៊ី មិនដែលបានហូបបបរទេតែគេឲ្យតែដាំបាយដំឡូងហើយបុកដូង ដើម្បីកុសដូងបុក ដើម្បីឲ្យប្រជាជនហើយនេះស៊ីមិនដែលមានត្រីសាច់អីទេកាលសម័យអាពត តែខ្ញុំវេទនាណាស់ ប្អូនៗដើរចាប់ខ្យងចាប់ខ្ចៅដើម្បីដុតស៊ី ទៅចាស់ៗអញ្ចេះបើអត់អីស៊ីចេះទៅក៏នាំគ្នាជម្រះ អាខ្ចៅយើងតាមបឹងតាមបួរណឹងដើម្បីឲ្យបានទៅដើម្បីស្ងោរស៊ី យើងអត់ធ្វើម៉េចឲ្យតែពេញក្រពះ ហើយទៅកាប់ត្រធាងខែត្រអញ្ចេះ សុំអំបិលគេបានទៅអញ្ចេះ ដើមអាស្លឹកអីយើងនោះវល្ល៍ខ្នឹងនោះណា មួយៗដំបូកចេះ ដើម្បីនាំគ្នាស៊ី ស៊ីឡើងអស់ស្លឹកអស់ផ្លែ ដើម្បីឲ្យឆ្អែតក្រពះ ប៉ះដើមករកោះចាប់ផ្តើមស៊ីផ្លែកកោះរទៅ ថាវេទនាណាស់មិនដែលបាននេះទេ មិនដែលល្ហែរល្ហើយបងប្អូនក៏មិនដែលបានជួបជុំគ្នា ឡើងឪពុកងាប់ទទេៗដែលមិនបានឃើញមុខអីតិច អត់ឃើញមុខទេ នៅតែខ្ញុំថែទាល់តែម៉ែឪស្លាប់បាត់បង់អាយុជីវិតដល់រហូតដល់សម័យសព្វថ្ងៃយើងនេះ មិនដែលបានទំនេរ មិនបានដែលបានរៀនអក្សរមិនដែលបានចេះបានដឹងនិងគេ ធ្វើម៉េចបានចេះដឹងបើយើងអាល័យតែម្តាយឈឺ អាល័យតែរកចិញ្ចឹមម្តាយមិនដែលបានឲ្យទំនេរដៃ តាំងពីសម័យអាពតមកក៏ឪពុកឈឺរហូត នៅមើលនៅថែគាត់រហូត អាល័យរកទៅរកគេប្រើយើង ទៅកាប់ស្លឹកត្រធាងខែត្រ ស្លឹកចំបក់ដើម្បីអូសធ្វើជី ដើម្បីទៅដាំអំពៅ គេឲ្យទៅដាំស្ពៃចេះតែទៅក្រោកយប់ម៉ោង៤ ម៉ោង៥ទៅ ដើរក្នុងព្រៃម្នាក់ឯង ទោះបីជាខ្លាចយ៉ាងណាក៏ដោយចេះតែខំតស៊ូយើងដើម្បីខ្លាចគេធ្វើបាបយើង ធ្វើបាបយើងដើម្បីខ្លាចគេណាស់ដែលមិនខ្លាចគេម៉េចសម័យកាលនោះ គេយកយើងទៅវាយស៊ឺៗអស់ទាំងពូជ សំណាងតែភូមិខ្ញុំសំណាងល្អដែលគេមិនបានធ្វើអី ទាល់តែចប់អាពតមកនេះបានគេតាមសម្លាប់ សម្លាប់អស់ទាំងពូជ ក៏ចេះបានគេចូលសម័យអាពតគេចូលនេះទាន់ ពួកវៀតណាមចូលទាន់ទៅក៏យើងបានរស់ជីវិតដល់យូរប៉ុណ្ណេះមក កុំអីត្រូសម្លាប់បាត់បង់អស់។

ក៖ កាលណឹងអ្នកមីងមានអាយុប៉ុន្មានឆ្នាំដែរសម័យប៉ុល ពតណឹង?

ខ៖ មិនដឹងថាអាយុប៉ុន្មានទេពួកខ្ញុំគេហៅតែកុមារៗនៅតូចណាស់ នៅចេះតែគ្រាន់ដឹងថាគ្រាន់តែម៉ែឪឈឺដើម្បីថែ ទៅសុំច្បាប់គេ ដើម្បីនៅមើលថែម៉ែឪបានខ្ញុំរាងទ្រើសគ្រាន់ គ្រាន់ដឹងថាម៉ែឪឈឺដើម្បីមើលម្តាយឪពុក ដឹងតែឪពុកស្មារទោសដឹងតែឪពុកងាប់ឪពុករស់ហើយដឹង កាលសម័យអាពតអាយុប៉ុន្មានទេខ្ញុំមិនដឹង។

ក៖ ចុះកាលណឹងនៅជាមួយគ្នាជាក្រុមគ្រួសារគេអត់បំបែកចេញទេមីង?

ខ៖ នៅក្រុមគ្រួសារគេបំបែកចេញពួកបងខ្ញុំគេហៅកុមារជំទង់គេយកទៅទុកដាក់មួយឡែកផ្សេង បងខ្ញុំដែលប្រុសធំជាងគេណឹងមកនៅភ្នំទ្រុងបាតដើម្បីគេឲ្យវាយថ្ម បងខ្ញុំនៅវាយថ្មដល់ឪពុកងាប់ទៅអត់មានបានទៅជួបមុខឪទេ នៅតែពួកខ្ញុំទេជួបមុខម៉ែឪ ឪងាប់កាលសម័យអាពត ម៉ែងាប់កាលអាសម័យយើងចប់ហើយនេះ ងាប់កាលអាពតដល់ពេលឪខ្ញុំងាប់បានប៉ុន្មានថ្ងៃក៏ចប់អាពតណឹងឯង ដល់ចប់អាពតក៏ជម្លៀសមក ជម្លៀសមកក៏ម៉ែគាត់ឲ្យទៅសុំឆ្នាំងចានគេបានមកក៏ ឆ្នាំងចានណឹងក៏គេឲ្យយើងតែអាណាដែលរហែកៗយើងយកមក ដើម្បីគេប៉ះៗអាឆ្នាំងស្ពានយើងណា គេយកអាប៉ះៗចឹងឯងឲ្យយើងមកដើម្បីមកផ្ទះវិញ គោក្របីអីគោប៉ុន្មាននោះក៏វាយស៊ីអស់ មិនមានអីសល់ទេដល់មកក៏បាតដៃទទេខ្ញុំ។

ក៖ បាទ ចុះកាលណឹងការហូបចុកយ៉ាងម៉េចដែរអ្នកមីងនៅសម័យប៉ុល ពតណឹង ខ្ញុំលឺថាកន្លែងខ្លះគេឲ្យហូបតែបបរទេ ចុះកន្លែងអ្នកមីងវិញគេឲ្យហូបអី?

ខ៖ អត់មានបបរទេ ពួកខ្ញុំអត់ដែលហូបបបរទេគេដាំតែបាយដំឡូង គេដាំាអាបាយដំឡូង អាដំឡូងគេយើងណឹងណា ដោយកន្លែងទេ។

ក៖ យាយដែរចឹង?

ខ៖ ចាសដោយកន្លែងខ្លះគេបបរស្លឹកដំឡូងគរ បើខាងខ្ញុំក៏ដាំតែបាយទេបុ៉ុន្តែគេដាំបាយដំឡូង ដាំបាយដំឡូងបើយើង គេវាយជួងមកបើយើងមកទាន់គេក៏យើងបានស៊ីតែយើងមកមិនទាន់គេក៏អត់ គេដឹងតែយើងវាយដឹងតែយើងមកដល់បើថាយើងមកមិនដល់ទេដឹងតែអត់ស៊ីហើយ គេវាយមកដើម្បីឲ្យយើងមកព្រមៗគ្នា តែយើងមកអត់ទាន់គេក៏អត់ស៊ីុ។

ក៖ ចុះកាលណឹងអ្នកមីងមានជម្លៀសទៅណាខ្លះអត់ទេអ្នកមីង?

ខ៖ ខ្ញុំជម្លៀសទៅ ខ្ញុំជម្លៀសទៅនៅស្រុកតាស្រី។

ក៖ ស្រុកតាស្រី?

ខ៖ ចាស ស្រុកតាស្រី ដំរីស្លាប់ ដែលលឺគេតែងស្រម៉ៃស្រុកតាស្រីដំរីស្លាប់ តាប៉ាងដែកជាប់ស្មាច់អង្គោលនៅឯណោះឯង នៅឯស្រុកគេនោះឯងខ្ញុំនៅទាល់តែចប់មកជម្លៀសមកវិញ។

ក៖ ចឹងទៅតែមួយកន្លែងណឹងទេ?

ខ៖ ចាស ទៅតែមួយកន្លែងនោះឯង។

ក៖ បាទ ចុះនៅសម័យប៉ុល ពតណឹងកាលនៅកុមារណឹងគេមានឲ្យរៀនអីអត់ទេអ្នកមីង?

ខ៖ គេឲ្យរៀនប៉ុន្តែយើងរៀនបានតិចៗ គេឲ្យរៀនបានតិចៗតែយើងអាល័យតែដកសំណាប អាល័យទៅគេឲ្យទៅកាប់ត្រធាងខែត្រ គេរៀនតើបង្ហាត់បានតិចៗ បង្ហាត់បានតិចៗគេប្រើយើងទៅធ្វើអានេះធ្វើអានោះ ប្រើយើងទៅនែ ប្រើយើងទៅដាំស្ពៃប្រើយើងទៅដាំអំពៅ ដាំស្ពៃដាំអំពៅ ផ្សះអំពៅកាប់ត្រធាងខែត្រ ដើម្បីយកមកដល់កាប់ទម្លាក់ក្នុង គេជីកអន្លុងធំទៅគេ យើងកាប់មកដល់ក៏យើងលើកបោះទាំងបាច់ៗទៅ ទៅកាប់ទៅក៏នាំគ្នាធ្វើសាក់ការដូក៏ស្ពាយដង្ហែរ ទៅដល់ក៏លើកបោះទៅក្នុងអណ្តុងគេទៅនៅពេលពេញក៏គេកកាយដីកប់ចេះរួចទៅក៏ដល់ពេលខែព្រួសអីទៅ ពេលខែធ្វើស្រែគេចាប់ផ្តើមកកាយទៅគេកាយដឹកទៅដាក់តាមស្រែ គេកាយវាដឹងថាពេញហើយគេកាយដីកប់ កប់រួចហើយបានគេកកាយចេះមកវិញដល់ពេលគេធ្រើស្រែគេកាយចេញមកបានគេដឹកជញ្ជូនដាក់ក្នុងស្រែ ពួកខ្ញុំមិនដែលបានដើរជញ្ជូនទេគ្រាន់តែកាប់បានហើយក៏ចប់បណ្តយយ ពេលវគ្គកាប់អំពៅក៏កាប់អំពៅគៀប គៀបចេះគៀបកាន់ គំ  
នៀបសងខាងចេះ បង្វិល បង្វិលចេះ ដើរបង្វិលជុំវិញ ឲ្យតែអ្នកណាដែលមានទោសគេឲ្យនៅខាងចុងគៀប ដល់ពេលយើងអត់មានទោសគេឲ្យនៅខាងគល់គៀប អាគល់គេគៀបអំពៅ ដាក់ទៅក៏អ្នក ដាក់អញ្ចេះទៅក៏ហ្វឺ!! អាគំនៀបគៀបអំពៅណឹង។

ក៖ ចេញទឹកមកច្រើន?

ខ៖ ចាស ដើរបង្វិល ដើរបង្វិលដូចយើងប្រជាន់ស្រូវ កាន់បង្វិលសងខាងដាក់អន្ទាក់ចេះទៅក៏បង្វិលទៅក៏វិលចេះដើរបង្វិលចេះទៅក៏ទឹកអំពៅហូរចេញ ចុះរុញទៅម្តងៗមិនចេះតិចដើម ទម្រាំតែភ្លឺខាស៣ ៤ ៥ ឆ្នាំងខ្ទះដើម្បីធ្វើស្ករផែន។

ក៖ ចុះកិនតាំងពីម៉ោងប៉ុន្មានដែរអ្នកមីង?

ខ៖ កិនតាំងពីម៉ោង១ ម៉ោង២ ចាសគេឲ្យក្រោកទៅដើរកិនបើអ្នកណាក្រោកមិនទាន់គេក៏អ្នកឯមានទោសទៀតណា កិនសឹងវ៉ាល់ៗព្រឹកដល់ពេលកិនរួចហើយចេះ ពេលដល់ម៉ោងចេះគេចាត់មនុស្ស ចាត់មនុស្សថាក្នុងមនុស្សម្នាក់គេឲ្យកាប់អំពៅប៉ុន្មានដើម កាប់រួចហើយគេឲ្យលាងទឹកឲ្យស្អាតដល់ហើ់យ គេឲ្យចងបាច់យកមកទុកអារោងសម្រាប់ព្រឹកឡើងក្រោកគៀបយប់ ថាខ្ញុំធ្វើអស់ហើយកាលសម័យអាពត មួយចំនួនគេចាប់ឲ្យធ្វើខាងជីអាចម៍ ដើម្បីគេដាក់ដូចថាយើងធ្វើដាក់ធុងប៉ុនៗនេះទៅដើម្បីប្រជាជនយើងឡើងទៅទុំអានោះឯង បត់ជើងចេះរួចដល់ពេលព្រឹកឡើងអញ្ចេះគេចាប់ផ្តើមលីសែងមកគេយកទៅដល់ចាក់និងអន្លុងបានដាក់ដីដំបូក ដើម្បីជាន់ ជាន់រួចហើយដើម្បីធ្វើពុម្ព ធ្វើពុម្ពដូចដុំឥដ្ឋបានដាក់ហែលថ្ងៃ ដល់ពេលគេហាលឆ្ងួតហើយដាក់តម្រួតគ្នាចេះធ្វើដូចជង្រុកដាក់ស្រូវ ដល់តែពេលខែធ្វើស្រែចាប់ផ្តើមយកអាណឹងទៅលាយដាក់ មិនឲ្យសងចន្លោះអីទេ ថាគ្រប់មុខ។

ក៖ ចុះកាលសម័យប៉ុល ពតណឹងអ្នកមីងមានបាត់ប់ងសមាជិកណាទេក្នុងគ្រួសារមីង?

ខ៖ អត់ទេ ឪគាត់ស្លាប់ចិត្តខ្លួនគាត់ ងាប់ជិតចប់អាពតហើយគាត់ស្លាប់ខ្លួុនឯង។

ក៖ គាត់ស្លាប់ដោយសារជំងឺតើហីអ្នកមីង?

ខ៖ ចាស ដោយសារជំងឺរបស់គាត់ អត់មានអ្នកធ្វើបាបអីទេ។

ក៖ ចុះទិដ្ឋាភាពពេលដែលគេឲ្យមកស្រុកវិញ វៀតណារំដោះបានណឹងយ៉ាងម៉េចដែរអ្នកមីង នៅចាំទេ ទិដ្ឋាភាពណា?

ខ៖ ដល់ពេលគេរំដោះបានទៅគេយើងដេញទៅគេប្រាប់ប្រជាជនថាប្រជាជនណាដែលត្រូវទៅភូមិ ទៅស្រុកទៅស្រែ ក៏ប្រជាជនយើងចេះក៏យើងទៅសុំឆ្នាំងចានគេក៏ដើម្បី មានរទេះមានគោក៏គេបរមកវិញមក បរមកផ្ទះមក អាណាមកទាន់ទាន់ អាណាមកមិនទាន់ប៉ះត្រង់ណាគេចាប់បានគេយកទៅធ្វើបាបទៅ គេយកទៅអាករនិងធាងត្នោតទៅ តែមិនមែនភូមិខ្ញុំទេ ភូមិខ្ញុំមិនបានខូចខាតអីទេ ដែលទៅទាំងប៉ុន្មានដែលគេជម្លៀសទៅជាមួយគ្នាគេចាប់បានគេអាករនិងធាងត្នោតអ្នកណាដែលគេដឹងខ្លួនគេរត់ផុតមកបាត់ ហើយខ្ញុំនៅតូចៗក៏ដឹងទៅនៅឯណាមានតែស្រុកស្រែនៅឯណាមិនដែលដឹងផង ដឹងតែគេយកទៅ ថាចាស់ៗក៏មកវិញដឹងកន្លែងដឹងទីខ្ញុំមិនទាន់ដឹងឯណាឯណីផង នៅតែតូចៗណឹង ទៅតែនៅមើលថែម៉ែឪរហូត សុំគេធ្វើ សុំគេមិនចង់បានទៀតនៅមើលថែឪដែលគាត់ឈឺ ខ្ញុំវាដឹងៗការងារដែលគេធ្វើការងារគេទាំងប៉ុន្មានខ្ញុំដឹងទាំងអស់ ការងារដែលគេធ្វើនៅសម័យអាពតក៏ដឹងទាំងអស់ ប៉ុន្តែអក្សរវាមិនបានចេះ  
 រៀនៗប៉ុន្តែអត់ចេះ រៀនចេះម៉េចកើតបើ២ ៣មុខ អាណាឲ្យគ្នាដកសំណាបយប់ អាណាឲ្យគ្នាស្ទូង ខែច្រូតឲ្យគ្នាច្រូត គ្នាធ្វើស្ករ គ្រប់កន្លែង។

ក៖ ទោះបីជាពេលយើហើយក៏គេមិនឲ្យសម្រាកដែរទោះបីនៅកុមារបណ្តោយ?

ខ៖ សម្រាកក៏សម្រាកដូចថាពេលមានសម្រាកប៉ុន្តែសម្រាកទាល់តែយប់ជ្រៅបានគេឲ្យយើងសម្រាកទាល់តែយប់ជ្រៅបានគេឲ្យយើងសម្រាក បើយើងអាល័យតែរវល់ដកសំណាបសិន ដល់សំណាបហើយយប់ជ្រៅគ្រាន់បានគេអាចដើម្បីឲ្យយើងដេក យើងដេកចាប់ផ្តើមភ្លឺឡើងចាប់ផ្តើមយើងរែកសំណាបទៀត រែកដាក់តាមស្រែ ដាក់់តាមស្រែហើយយើងស្ទូង ស្ទួងរួចដល់ម៉ោងគេបានគេឲ្យយើងឡើងស៊ីបាយស៊ីបានស៊ីអីរួចទៅដល់ម៉ោងយើង បើសំណាបអស់ក៏យើងចាប់ផ្តើមរែកទៀតទៅដាក់ឬស្សីវែងៗក៏រែក  
ដង្ហែរគ្នារដែតទៅរែក។

ក៖ បាទអ្នកមីង ចុះចំពោះអារម្មណ៍អ្នកមីងផ្ទាល់ អ្នកមីងមានអារម្មណ៍យ៉ាងម៉េចចំពោះសម័យប៉ុល ពត?

ខ៖ ដែលនៅតូចមិនដែលមានអារម្មណ៍អីផង គេធ្វើគេធ្វើធម្មតាមិនចេះខ្លាចមិនចេះផ្អើលនិងគេផងដែលយើងនៅតូចមិនសូវដឹងអី មិនដែរដឹងអីថាគេខ្លាចគេសម្លាប់ចោលអីក៏មិនដែលដឹងទេ ដឹងថាទៅប្រជុំគេប្រាប់ថាប្រុងប្រៀប បងប្អូនប្រជាជនប្រុងប្រៀប ចេះតែប្រុងប្រៀបចំមើលអង្គុយចំមើលតែគេ ដល់គេចាប់មកវាយភួសៗនិងមុខក៏ដូចជាយើងនៅក្មេងតូចបានទាន់ដឹងខ្លាចអីផង ទៅដឹងខ្លាចអីគេយកមកវាយតែនិងមុខយើងដែលយើងប្រជុំទៅ ដែលគេវាយកណ្តាលដល់យើងអង្គុយខាងៗក៏ បងប្អូនចេះចុះប្រុងប្រៀបក៏ក្រាប ចាស់ៗឡើងក្រាបឡើងញរ័ ទៅដែលហ៊ានអើតក៏ឯណា។

ក៖ ចុះម្តាយអ្នកមីងឈ្មោះអ្វីដែរអ្នកមីង?

ខ៖ ម៉ែខ្ញុំឈ្មោះ ស៊ីប សឿង។

ក៖ ស៊ីប សឿង?

ខ៖ ចាស។

ក៖ ចុះគាត់មានស្រុកកំណើតនៅឯណាដែរអ្នកមីង?

ខ៖ ស្រុកកំណើតម៉ែខ្ញុំនៅឆ្ងាយណាស់។

ក៖ នៅឯណាដែរអ្នកមីង?

ខ៖ នៅឯស្រុកជីទុយ ជីទុយស្រុកលើ។

ក៖ ខេត្តណាដែរអ្នកមីង?

ខ៖ ចុះមិនដឹងខេត្តណាខ្ញុំអត់ដែលដឹងផងខ្ញុំនៅតូចណាស់ដែលដឹង ដល់សម័យសព្វថ្ងៃក៏នៅសាំងយូរយើងណឹងឯង។

ក៖ នៅឯណាដែរអ្នកមីង?

ខ៖ នៅសាំងយូរ ស្រុកសាំងយូរ ចាស។

ក៖ នៅខេត្តសៀមរានេះទេ?

ខ៖ ចាស ខេត្តសៀមរាប។

ក៖ចុះម្តាយអ្នកមីងគាត់ជាមនុស្សបែបណាដែរអ្នកមីង? គាត់ជាមនុស្សកាច ឬក៏ស្លូតដែរ?

ខ៖ ម៉ែខ្ញុំកាច ម៉ែខ្ញុំមិនបានស្លូតទេម៉ែខ្ញុំកាចណាស់។

ក៖ ធ្លាប់ត្រូវរំពាត់ទេ?

ខ៖ អូ! ខ្ញុំរំពាត់ត្រូវឡើងខ្ជិលវាយសុទ្ធតែបោចសក់កម្មរពារជាងគេណាស់ខ្ញុំ ម៉ែវាយបោកវាយបោចសព្វគ្រប់។

ក៖ បាទ ចុះម្តាយអ្នកមីងគាត់ប្រកបការងារអ្វីដែរដើម្បីចិញ្ចឹមជីវិត?

ខ៖ ទៅដែលមានការងារអីក៏ធ្វើតែស្រែ មិនដែលមានមុខរបររកទេគាត់ធ្វើតែស្រែ នៅស្រុកស្រែក៏ធ្វើស្រែមិនដែលមានមុខរបរអីថាលក់ដូរអីមិនដែលមានទេមានតែធ្វើស្រែប៉ុណ្ណោះឯង។

ក៖ ចុះឪពុករបស់អ្នកមីងវិញមានឈ្មោះអ្វីដែរឪពុក?

ខ៖ ឪខ្ញុំនោះ?

ក៖ បាទ។

ខ៖ ឪខ្ញុំឈ្មោះតិ តិអីចេះមិនសូវស្គាល់តាផង តាមិនសូវស្គាល់ផង។

ក៖ ដឹងតែឈ្មោះតិ?

ខ៖ ចាស ឪខ្ញុំឈ្មោះតិ អរតាខ្ញុំឈ្មោះតាខ្លិប តិ ខ្លិប ឪគាត់។

ក៖ ចុះគាត់ណឹងនៅស្រុកពួកមែនអ្នកមីង?

ខ៖ ចាស?

ក៖ គាត់ណឹងនៅស្រុកពួកមែន?

ខ៖ អត់ទេ។

ក៖ គាត់នៅឯណាដែរស្រុកកំណើតគាត់?

ខ៖ ស្រុកកំណើតឪខ្ញុំនៅគោកទ្រុម នៅស្រុកគោកទ្រុម។

ក៖ នរគធំ?

ខ៖ គោកទ្រុម។

ក៖ គោកទ្រុម?

ខ៖ ចាស ជិតតែគ្នានិងភូមិខ្ញុំ។

ក៖ ហើយគាត់ក៏មានមុខរបរធ្វើស្រែដើម្បីចិញ្ចឹមកូនចៅ?

ខ៖ គាត់ធ្វើតែស្រែណឹងមានមុខរបរអី ធ្វើតែស្រែដូចតែគ្នា។

ក៖ ចុះអ្នកមីងមានអនុស្សាវរីយ៍អ្វីខ្លះដែរជាមួយឪពុកម្តាយដែលមិនអាចបំភ្លេចបាន?

ខ៖ មិនដឹងថាមានអី មិនដែលលេងអីថាមានអី មានអនុស្សាវរីយ៍យើងមានតែកម្សត់ ដោយសារតែម៉ែឪយើងកម្សត់អារឿងយើងអត់ឃ្លាន រកស៊ីក៏អត់ពីឪពុកទៅក៏នៅតែ  
ម្តាយ ក៏កូនដើររកស៊ី លក់កន្ទេលលក់អីចិញ្ចឹមម៉ែ ដែលម្តាយម៉ែឈឺទៅក៏មិនដែលបានទៅណាមកណីក៏ដើររកតែស៊ីលក់កន្ទេលលក់អីចិញ្ចឹមម្តាយដែលម្តាយឈឺនៅនិងកន្លែង មានតែប៉ុណ្ណោះឯង។

ក៖ ចុះអ្នកមីងនៅចាំជីដូនជីតាមានទេអ្នកមីង? ខាងម្តាយចាំទេ?

ខ៖ អត់ ដល់ចាស់តទៅទៀតមិនចាំទេ។

ក៖ យាយតា យាយតារបស់អ្នកមីង?

ខ៖ ដូចមិនចាំឈ្មោះអីមិនសូវចាំផង មិនសូវចាំខ្ញុំនៅតូចៗមិនសូវចាំមិនបានចាំអស់។

ក៖ ចុះយាយតាខាងឪពុកវិញ?

ខ៖ ក៏ខ្ញុំមិនចាំដែរ មិនចាំទេចុះ២ ៣តមានអីទៅចាំខ្ញុំនៅតូចៗដែរ មិនដឹងគាត់ស្លាប់កាលណាមិនឃើញសោះ។

ក៖ កើតមកអត់ទាន់គាត់ទេ?

ខ៖ អត់ទេមិនទាន់ទេ។

ក៖ ចុះអ្នកមីងមានបងប្អូនឬក៏សាច់ញាតិណាដែលរស់នៅក្រៅប្រទេសទេ?

ខ៖ អត់ អត់មានទេ។

ក៖ ចុះអ្នកមីងមានមិត្តភិក្តដែលស្និតស្នាលធំធាត់មកជាមួយគ្នាតាំងពីក្មេងដល់ឥលូវមានទេមីង?

ខ៖ មិនដែលមានទេ មិនដែលមានមិត្តភកិតមកពីណា។

ក៖ ចុះស្វាមីរបស់អ្នកមីងមានឈ្មោះអ្វីដែរ?

ខ៖ ប្តីសព្វថ្ងៃណឹង?

ក៖ បាទ។

ខ៖ តិ អីុ។

ក៖ បាទ?

ខ៖ ប្តីខ្ញុំសព្វថ្ងៃឈ្មោះតិ អីុ ឈ្មោះនាមត្រកូលដូចគ្នាខ្ញុំ។

ក៖ តិ អីុ?

ខ៖ ចាស។

ក៖ ចុះអ្នកមីងបានរៀបអាពាហ៍ពិពាហ៍ជាមួយស្វាមីណឹងប៉ុន្មានឆ្នាំហើយ?

ខ៖ មិនដឹងប៉ុន្មានឆ្នាំទេ មិនដែលបានចាំទេ។

ក៖ កូនបងគេអាយុប៉ុន្មានហើយ?

ខ៖ កូនបងគេក៏មិនដឹង២០ប៉ុន្មានដែរ ២៥ដឹង ២៦ ឆ្នាំមមែ។

ក៖ អរ ចឹងប្រហែលជា២៥ ២៦ឆ្នាំហើយ?

ខ៖ ចាស។

ក៖ ចុះអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរអ្នកមីង?

ខ៖ អូ! ខ្ញុំបានដោយចិត្តខ្លួនឯង បានដោយចិត្តខ្លួនឯងទេ មិនមានបានដោយសារតែគេចូលស្តីត្រឹមត្រូវអត់មានទេ បានដោយចិត្តខ្លួនឯង។

ក៖ ចុះអ្នកមីងស្គាល់គ្នាជាមួយគាត់ណឹងនៅឯណាដែរ?

ខ៖ ភូមិជាមួយគ្នា។

ក៖ អ្នកភូមិជាមួយគ្នា?

ខ៖ ចាស។

ក៖ ចុះអ្នកមីអាចប្រាប់បន្តិចបានទថាពេលវេលាដំបូងដែលស្រលាញ់គ្នា ម៉េចបានស្រលាញ់គ្នាអីដែរចឹងណា?

ខ៖ ស្រលាញ់គ្នាដូចថាគាត់។

ក៖ មានដំណើរដើមទងម៉េចខ្លះចឹងណា?

ខ៖ ស្រលាញ់គ្នាទៅក៏យកគ្នាទៅ មានតែប៉ុណ្ណោះឯង ស្រលាញ់គ្នាក៏យកគ្នាទៅម៉ែឪគេខាងប្រុសពេញចិត្តទៅក៏គេឲ្យយកទៅយកខ្ញុំ។

ក៖ ចុះកាលណឹងបានថ្លៃជំនូនអីប៉ុន្មានដែរពីខាងស្វាមីអ្នកមីង?

ខ៖ អូ! មានបានអីទេគ្នាអត់ដូចតែគ្នា អត់ដូចតែគ្នា សម័យយើងកាលនោះបានតែ២ ៣ម៉ឺនក៏សែនបាន មានអីអត់ពិបាកឡើងម៉ែឪអត់ឡើងទៅរកអីបាន សម័យយើងកាលនោះលុយថ្លៃដែរណា។

ក៖ ចុះហេតុអីក៏អ្នកមីងជ្រើសរើសរៀបការ ឬក៏យកគាត់ជាដៃគូរជីវិតដែរ?

ខ៖ មិនបានយកការយកអីទេសែធម្មតា បានទៅក៏សែនទៅតិចតួច។

ក៖ បាទ ចុះសព្វថ្ងៃអ្នកមីងចេះអាន និងចេះសរសេរអក្សរខ្មែរទេ?

ខ៖ អត់ចេះទេ ចុះខ្ញុំអត់ចេះមានអីចេះ ថាអត់ចេះហើយសរសេរអីកើតអត់ចេះ។

ក៖ បាទ ចុះតាំងពីក្មេងមកដល់ពេលនេះតើអ្នកមីងធ្លាប់ប្រកបការងារអ្វីខ្លះដែរដើម្បីចិញ្ចឹមជីវិត និងកូនដែរអ្នកមីង?

ខ៖ ខ្ញុំរកតែអុស ខ្ញុំតែរកអុសមិនដែលបានរកអី។

ក៖ អត់មាននេសាទអីទេ?

ខ៖ អត់ទេ ខ្ញុំរកតែអុសទេ ទូលអុសលក់ កាប់តែអុសទូលដឹកកង់ កាប់ដើរទូលយកមកលក់ដើម្បីចិញ្ចឹមកូនចៅឡើងធំដល់ប៉ុណ្ណេះ មិនដែលមានមុខរបរអីរកទេ។

ក៖ ចុះសព្វថ្ងៃណឹងក៏នៅតែរកអុសលក់ដែរ?

ខ៖ រកអុសលក់មិនទាន់បានទៅអាល័យតែសម្រាកសិនវាទឹកកង់ទៅមិនទាន់រួច ខែវស្សាក៏យើងទៅដែរកាប់ដឹកទូក។

ក៖ ចុះអ្នកមីងកាលនៅស្រុកខាងណោះអីមានធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់ ចិញ្ចឹមទាអីធ្លាប់ទេអ្នកមីង?

ខ៖ ខ្ញុំមិនដែលបានចិញ្ចឹមទេទា បើថាមានអីបានចិញ្ចឹមខ្លះ ជ្រូកអីចេះតែចិញ្ចឹម ចិញ្ចឹមម្តង១ ម្តង២ ចិញ្ចឹម បើថាចិញ្ចឹមដាក់ច្រើនដាក់អាហារដាក់ចំណីអីមិនដែលបានទេ បើថាទាអីមិនដែលចិញ្ចឹមទេ បើមាន់ចិញ្ចឹមចិញ្ចឹម ២ ៣សម្រាប់តែហូបខ្លួនឯង មិនដែលបានចិញ្ចឹមអីបានច្រើន។

ក៖ ចុះអ្នកមីងអាចប្រាប់បន្តិចបានទេថាពេលវេលាណាក្នុងជីវិតអ្នកមីងដែលអ្នកមីងពិបាកបំផុតជាងគេដែរ?

ខ៖ ប្រាប់លោកគ្រូចេះតែប្រាប់បាន ពិបាកទាំងអស់ណឹង ជីវិតខ្ញុំពិបាកតែរហូតណឹង រកអីកុំឲ្យថាមានពិបាក ពិបាកទាំងអស់ សម័យសព្វថ្ងៃយើងក៏ពិបាក តាំងពីកូនតូចរហូតដល់កូនធំក៏ពិបាក ចិញ្ចឹមថែកូនរហូតដល់ប៉ុណ្ណេះ រាយសន្ទូចហើយ ដាក់អង្កែប ដួសអង្កែប ដាក់លាន់ដើម្បីចិញ្ចឹមកូនទម្រាំបានកូនធំ ដូចកូនប្រុសចឹងបើមិនរកកូនអត់ ប្តីក៏ទៅស៊ីឈ្នួលគេទៅ ទៅក៏បានជួនណាក៏អត់ ទៅចោលកូនតាំងពីកូនមួយខែកន្លះខែ អាបងរហូតឡើងរហូតដល់បានកូនធំឡើងស្ទុះមកនៅភ្នំក្រោម ដើម្បីដើរស៊ីឈ្នួលគេដើម្បីកាប់អុសលក់ ដើម្បីបានចិញ្ចឹមកូនរហូតដល់ប៉ុណ្ណេះ ចូលដីដាក់ឡានក៏ឃើញទាំងប្តីទាំងប្រពន្ធ ធ្វើត្រីជី ហាលត្រីជី ម៉ោង៨ ៩បានដល់ផ្ទះក្រោកឡើងម៉ោង១ ក្រោកទៅច្រកត្រីកូននៅនិងផ្ទះ អង្គុយចាំម៉ែមាត់ជណ្តើរទម្រំាម្តាយមកដល់នៅគៀនភ្នំសុំដីទាហានគេនៅ ដើម្បីទម្រាំបានដីមកនៅត្រង់នេះ ដោយសារតែរកឡើងមិនចេះតិចឆ្នាំមិនដឹងរកអីបានអត់។

ក៖ បាទ ចុះតាំងពីក្មេងរហូត់ដល់ពេលនេះតើជីវិតរបស់អ្នកមីងមានការផ្លាស់ប្តូរអ្វីខ្លះដែរមីង?

ខ៖ មានអីផ្លាស់ប្តូរទេ ការងារតែមួយមុខរកតែអុសតែប៉ុណ្ណោះឯង។

ក៖ ចុះខ្សែជីវិតអ្នកមីងផ្លាស់ប្តូរម៉េចដែរ?

ខ៖ មិនដឹងថាផ្លាស់យ៉ាងម៉េចខ្ញុំមិនចេះនិយាយទៀត។

ក៖ បាទអ្នកមីង ចុះកាលពីនៅក្មេងអ្នកមីងធ្លាប់មានក្តីស្រម៉ៃថាធំឡើងចង់ធ្វើអីទេមីង?

ខ៖ មិនដែលបានចង់ថាធ្វើអីទេដែលយើងមិនចេះអក្សរមិនដឹងចង់ថាធ្វើការងារអី បើគេអ្នកចេះអក្សរគេចេះតែមានប្រកបមុខរបរដល់ពេលយើងអត់ចេះអក្សរក៏មិនដឹងថាចង់ធ្វើអី។

ក៖ បាទចឹងទាក់ទងជាមួយចំណង់ចូលចិត្តអ្នកមីងម្តង តាំងពីក្មេងមកដល់ពេលនេះអ្នកមីងចូលចិត្តពិសារម្ហូបណា ឬក៏សម្លរណាជាងគេដែរមីង?

ខ៖ អូ! មិនដឹងថាចូលចិត្តអាណា ដូចថាអាណាក៏ចូលចិត្ត។

ក៖ អាណាចូលចិត្តជាងគេ?

ខ៖ ចូលចិត្តជាងគេក៏មុខរបស២ ៣ ប៉ះត្រង់ណាស្ងោរ សម្លរម្ជូរ ឆារ ស្លរកកូរប៉ុណ្ណោះ  
ឯង។

ក៖ បាទ ចុះអ្នកមីងជាអ្នកចូលចិត្តស្តាប់ចម្រៀងទេអ្នកមីង?

ខ៖ អូយ! មិនចូលចិត្តទេខ្ញុំ។

ក៖ អត់ចូលចិត្តទេ?

ខ៖ អត់ចូលចិត្តទេ រឿងរបស់ថ្លង់ខ្ញុំអត់ចូលចិត្តទេ ខ្ញុំអត់ចូលចិត្តទេអារឿងរបស់ថ្លង់។

ក៖ ចុះអ្នកមីងចេះលេងឧបរកណ៍តន្ត្រីអ្វីទេមីង?

ខ៖ អត់។

ក៖ ចុះកាលពីនៅក្មេង ឬពេលនៅក្រមុំពេលភ្ជុំបិណ្ឌ ពេលចូលឆ្នាំអីធ្លាប់បានទៅលេងល្បែងប្រជាប្រិយអ្វីខ្លះដែរតាមវត្ត។

ខ៖ អត់ដែលបានសប្បាយចិត្តទេខ្ញុំ មិនអាល័យតែឈឺរហូតមិនដែលបានទៅណាទេ កើតទុក្ខដោយសារតែម្តាយរហូទទម្រាំបានម្តាយស្លាប់ ទោះបីស្លាប់ហើយក៏មិនដែលបានដើរសប្បាយនិងគេ បើយើងអាល័យតែអត់ឃ្លានព្រោះយើងនៅម្នាក់ឯង មិនដែលបានទៅរកស៊ីអីឯណានិងគេ មិនដែលបានទៅសប្បាយនិងគេទេ ពីតូចមកក៏មិនដែលបានសប្បាយ។

ក៖ ចឹងមកដល់សព្វថ្ងៃនេះអ្នកមីងមានកូន និងចៅប៉ុន្មាននាក់ដែរអ្នកមីង?

ខ៖ ចៅប៉ុន្មានទេ ចៅ១០ហើយដឹង។

ក៖ ចុះកូនប៉ុន្មាននាក់ដែរ?

ខ៖ ចាស?

ក៖ កូនប៉ុន្មាននាក់ដែរ?

ខ៖ កូនខ្ញុំ៤។

ក៖ កូន៤ ចៅ១០នាក់ជាងហើយ?

ខ៖ ចាស ចុះអាមួយនោះបានប្រពន្ធ២ ៣។

ក៖ បាទ អញ្ចឹមកដល់ចុងបញ្ចប់នេះតើអ្នកមីងមានអ្វីចង់ផ្តាំផ្ញើ ឬក៏ទូន្មានទៅកាន់កូនចៅជំនាន់ក្រោយរបស់អ្នកមីងទេ? ថាតើពួគគេគួរតែធ្វើជាមនុស្សបែបណា ឬក៏ធ្វើជាមនុស្សបែបណាក្នុងសង្គមដែរមីង?

ខ៖ មិនដឹងទេ សួរខ្ញុំ ខ្ញុំអត់ដឹងទេ។

ក៖ អ្នកមីងចង់ប្រដៅអ្វីខ្លះទៅកាន់កូនចៅដែរ?

ខ៖ មិនដឹងថាប្រដៅយ៉ាងម៉េច អត់ចេះនិយាយ អត់ចេះនិយាយទៀតទេមានប្រដៅអីវាបានកូន មិនដែលចេះនិយាយបានច្រើនទេខ្ញុំ ប្រដៅដូចកូនចៅសព្វថ្ងៃប្រដៅឲ្យវាខំរៀនសូត្រឲ្យចេះដឹងនិងគេ ដើម្បីធំទៅឲ្យចេះរកស៊ី កុំឲ្យល្ងង់ដូចយាយចេះ។

ក៖ អញ្ចឹងខ្ញុំសូមអរគុណដល់អ្នកមីងដែលបានចំណាយពេលវេលសម្ភាសន៍ជាមួយខ្ញុំមីងណា ចឹងខ្ញុំសូមជូនពរឲ្យមីងមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារមីងណា។

ខ៖ ចាស។